Max ecꞌapnok Jesús yetok eb is cuywom bay junxa kꞌaxepal aꞌ mar,
bay jun lugar chi yik Gerasa.
Lanan wal yeltek Cham yul barco,
max jayoc jun winak bay,
petoj bay mukbanil camnak.
A jun winak tuꞌ,
ayoc espíritu yob yin.
Asan bay mukan eb camnak cajan nak.
Cꞌam mac chi tzakay cꞌalon ay nak yetok cadena.
Txꞌial elxacꞌal cꞌal-lay ay nak yetok cadena chi oc yin is kꞌab cꞌal yin yakan,
palta cocꞌxacꞌal chi yun chꞌen tukon cojok.
Cꞌam junok mac chi tzakay bay.
Masanil tiempo,
cꞌualil cꞌal akꞌbalil chi ecꞌjab bay tzalanlak cꞌal bay mukbanil camnak.
Chi el yaw,
chi makꞌon yasjok ba yetok chꞌen.
Axa max yilontek yin Jesús najat,
max yakꞌon nak yip tit bay.
Max bekon ay jajnaj ba nak satak Cham yet max jay ocok.
Axa yalon Cham bay:
—Ach espíritu yob,
elan yin nak anima tiꞌ,
ẍi bay.
Max lajwi tuꞌ,
max aj yaw yin ipejal max yaloni:
—¿Tzet alon et win ach Jesús?
Ach tiꞌ Cꞌajol ach Dios Cham Axacꞌal Ocok.
Yuj wal Dios chin otej,
manchak quin etnej,
ẍi bay Cham.
Axa kꞌanlen el Cham bay nak winak tuꞌ:
—¿Tzet a bi?
ẍi bay nak.
—Legión in bi,
yujtol xiwil co bey on,
ẍi nak.
Xiwil max oc tean yin Cham yet watxꞌ manchak chekil Cham eb espíritu yob tuꞌ bay jun lugar tuꞌ.
Cꞌuxan ay pax jun miman bulan no txitam lanan tzukon yacꞌun bay jun tzalan.
Max oc tean eb espíritu yob tuꞌ yin Cham,
max yalon eb:
—Chekoncantok on xol no txitam tuꞌ,
yet watxꞌ axa yin noꞌ chon occanok,
ẍi eb bay.
Axa chalaytok eb yuj Cham yin noꞌ tuꞌ.
Cax max el eb yin nak anima tuꞌ,
axa yin no txitam tuꞌ max tojcan eb.
Ay mi cabok mil no txitam tuꞌ.
Max kꞌokon el ba noꞌ sat witz bay chi low tuꞌ,
max ayapnok noꞌ yul aꞌ mar.
Pilan wal max jikꞌbi noꞌ bay tuꞌ.
A eb nak ilom txitam,
caw max xiw eb nak sicꞌlibil,
axa toj eb elaj tuꞌ.
Max ecꞌ yaloncan el eb yul conob,
cꞌal bay najatlak elok,
xan xiwil anima max bet ilon tzet max uj tuꞌ.
Max jayoc eb anima bay ayicꞌ Cham xin,
max yilon oc eb yin nak anima bay max el eb espíritu yob tuꞌ,
chotan ecꞌ nak bay tuꞌ.
Ayxa oc pichil nak,
watxꞌxa cꞌul nak.
Yuj tuꞌ,
caw max xiwaj eb anima tuꞌ.
A eb max ilon juntzan tzet yetal max el yunen Cham,
a eb max alon yab juntzanxa eb maxto apni ocok.
Max yal eb masanil tzet max uj yin nak bay max el eb espíritu yob tuꞌ,
cꞌal tzet max on no txitam tuꞌ.
Yujcꞌal tuꞌ,
max oc tean eb anima yin Cham,
tol chi el Cham yul is txꞌotxꞌal eb.
A yet lanan yoctok Cham yul barco,
a nak bay max el eb espíritu yob tuꞌ,
max oc tean bay Cham,
tol chi toj nak yetok.
Palta maj chaꞌ ajtok Cham nak yetok,
max yalon bay nak axca tiꞌ:
—Paxan bay atut,
cax chalon bay a mam cꞌal bay eb ecan yuj jantakxa tzet max el yunen Dios en,
yujtol max okꞌ cꞌul Cham en,
ẍi Jesús bay.
Axa toj nak tuꞌ,
max ecꞌ yalon el nak bay juntzan conob yul yet Decápolis.
Max yalil nak jantak tzet max el yunen Jesús yin,
xan toxacꞌal max cꞌayaj cꞌul anima masanil.